“สมาคมเลี้ยงกุ้ง” ขอบคุณ “กรมประมง” คุมเข้มนำเข้า หนุนราคามีเสถียรภาพ
นายกสมาคมผู้เลี้ยงกุ้งทะเลไทย ขอบคุณกรมประมงที่มีการคุมเข้มการนำเข้ากุ้งจากต่างประเทศ ส่งผลให้ราคามีเสถียรภาพ จากที่ก่อนหน้านี้ราคากุ้งปรับตัวลดลงจากสถานการณ์โควิด-19
19 มิ.ย. 2564

นายสมชาย ฤกษ์โภคี นายกสมาคมผู้เลี้ยงกุ้งทะเลไทย เปิดเผยว่า ขอขอบคุณท่านอธิบดีกรมประมงที่สั่งห้ามนำเข้ากุ้งจากอินเดียและเข้มงวดระบบตรวจสอบย้อนกลับของกุ้งอย่างจริงจัง เพื่อปกป้องผู้เลี้ยงกุ้งไทย  อย่างไรก็ตาม ขอให้ช่วยสั่งห้ามและตรวจสอบการนำเข้ากุ้งจากประเทศเอกวาดอร์ด้วย เนื่องจากมีกระแสข่าวว่ามีกุ้งต่างถิ่นนำมาวางขายให้ผู้บริโภคภายใน ในราคาต่ำทำให้มีผลกระทบเสถียรภาพราคากุ้งของเกษตรกรไทย
“การนำเข้ากุ้งจากต่างประเทศในขณะที่ผลผลิตกุ้งของไทยไม่ได้ขาดแคลน ไม่ว่าจะนำเข้ามาขายในไทย หรือนำมาแปรรูปเพื่อส่งออกในนามกุ้งไทย ก็ล้วนแล้วจะส่งผลกระทบเชิงลบต่อเกษตรกรและต่อประเทศทั้งสิ้น โชคดีที่ไทยยังมีกรมประมงซึ่งปฏิบัติหน้าที่ได้อย่างเข้มแข็ง สั่งห้ามนำเข้ากุ้งอินเดียทันที และขอฝากกรมประมงให้ติดตามการนำเข้ากุ้งจากเอกวาดอร์ด้วย ก็จะช่วยให้เกษตรกรคลายกังวล มีกำลังใจในพัฒนาการเลี้ยงและผลิตกุ้งคุณภาพ ปลอดเชื้อปลอดภัย เพื่อผู้บริโภคคนไทยและนานาประเทศต่อไป” นายสมชาย กล่าว
อนึ่ง เกษตรกรผู้เลี้ยงกุ้งบอบช้ำจากสถานการณ์โควิด-19 ในช่วงก่อนหน้านี้ที่ทำให้ระดับราคากุ้งตกต่ำอย่างมากเช่น  กุ้งขนาด 70-80 ตัว/กก.ราคาเหลือเพียง กก.ละ  120 บาท กรมประมงและหลายภาคส่วนได้ช่วยสร้างความเชื่อมั่น จนสถานการณ์คลี่คลาย ก็ทำให้ระดับราคากุ้งเริ่มมีเสถียรภาพขึ้นมาอยู่ที่ 140 บาท แต่ขณะนี้กลับพบว่ามีกุ้งขนาดเดียวกันขายในราคาเพียง กก.ละ 110-115 บาท ซึ่งส่งผลกระทบต่อเสถียรภาพราคากุ้งของเกษตรกรอย่างมาก
นอกจากนี้ การนำกุ้งต่างชาติมาแปรรูปบรรจุใหม่ ประทับตรากุ้งไทยส่งออกไปขายต่างประเทศ ยังอาจกระทบภาพลักษณ์กุ้งคุณภาพของประเทศไทยที่สร้างชื่อเสียงในระดับโลกมายาวนานอีกด้วย